‘ফ্যামিলিওয়ালা’ শিবপ্রসাদের বিপরীতে স্বস্তিকা-সুদীপ্তা

কলকাতা: অডিনারি থেকে এক্সট্রা অডিনারি দর্শকের নাড়ির স্পন্দন বুঝতে বরাবর উইন্ডোজ প্রযোজনা সংস্থার জুড়ি মেলা ভার। টলিপাড়ার ‘হিট মেকার’ জুটি শিবপ্রসাদ-নন্দিতার ফ্রেমে প্রথমবার ধরা পড়বেন স্বস্তিকা-সুদীপ্তা। সঙ্গে রয়েছে আরও চমক।

নন্দিতা রায় (Nandita Roy) এবং শিবপ্রসাদ মুখোপাধ্যায়ের (Shiboprosad Mukherjee) ফ্রেমে কখনও আদ্যোপান্ত পারিবারিক ড্রামা, কখনও বা নারী-পুরুষ মনের টানাপোড়েনের গল্প ঠাঁই পেয়েছে। চলতিবছর প্রযোজনা সংস্থার রজতজয়ন্তী উপলক্ষে উইন্ডোজ-এর ব্যানারে তেমনই এক সিনেগল্প নিয়ে হাজির হতে চলেছেন পরিচালক সুমন ঘোষ। তবে এবার প্রযোজক শিবপ্রসাদ মুখোপাধ্যায় অভিনেতার আসনে। পঁচিশতম বর্ষপূর্তি উপলক্ষে প্রযোজনা সংস্থার ভাঁড়ারে চলতিবছর যে একগুচ্ছ সিনেচমক রয়েছে, গত ডিসেম্বর মাসেই সেখবর জানা গিয়েছিল। সেই তালিকার অন্যতম ‘ফ্যামিলিওয়ালা’। এই সিনেমার সুবাদেই সংশ্লিষ্ট প্রযোজনা সংস্থার ব্যানারে প্রথমবার পরিচালক হিসেবে যোগ দিলেন সুমন ঘোষ। ‘ফ্যামিলিওয়ালা’র নায়িকামুখ নিয়ে সিনেমহলে কৌতূহল ছিল। এবার খবর, ‘কণ্ঠ’র পর আবারও জোড়া নায়িকাকে দেখা যাবে শিবপ্রসাদের বিপরীতে। ‘ফ্যামিলিওয়ালা’র সুবাদেই উইন্ডোজ-এর ঘরে প্রথমবার পা রাখছেন স্বস্তিকা মুখোপাধ্যায় এবং সুদীপ্তা চক্রবর্তী।

আরও পড়ুন:অরিজিতের এই সিদ্ধান্তে হতাশ নন শ্রেয়া ঘোষাল

জানা গেল, আজ থেকে শুরু হল, নতুন ছবি ‘ফ্যামিলিওয়ালা’-র শ্যুটিং। এই ছবির মুখ্যভূমিকায় দেখা যেতে চলেছে শিবপ্রসাদকে। এই ছবিতে শিবপ্রসাদের পাশাপাশি অভিনয় করছেন সুদীপ্তা চক্রবর্তী ও স্বস্তিকা মুখোপাধ্যায়।ছবিতে সুদীপ্তা ও শিবপ্রসাদকে জুটি হিসেবে দেখা যাবে। এই ছবির জন্য নিজের লুক আমূল বদলে ফেলেছেন শিবপ্রসাদ। আদ্যোপান্ত ফ্যামিলি ড্রামার সঙ্গে উপরি পাওনা হিসেবে থাকছে কৌতুকরস।